సుస్మితా దేవ్

సుస్మితా దేవ్ భారతదేశానికి చెందిన రాజకీయ నాయకురాలు. ఆమె 2014లో అస్సాం రాష్ట్రంలోని సిల్చార్ నుండి లోక్‌సభ సభ్యురాలిగా ఎన్నికై ప్రస్తుతం పశ్చిమ బెంగాల్ నుండి తృణమూల్ కాంగ్రెస్‌ నుండి రాజ్యసభ సభ్యురాలిగా ప్రాతినిధ్యం వహిస్తుంది.

రాజకీయ జీవితం
సుస్మితా దేవ్ తన తల్లితండ్రుల అడుగుజాడల్లో కాంగ్రెస్ పార్టీ ద్వారా రాజకీయాల్లోకి వచ్చింది. ఆమె తండ్రి కాంగ్రెస్ సీనియర్ నాయకుడు, మాజీ కేంద్ర మంత్రి సంతోష్ మోహన్ దేవ్, ఆమె తల్లి బితికా దేవ్, అస్సాం అసెంబ్లీకి చెందిన సిల్చార్ శాసనసభ్యురాలు. సుస్మితా దేవ్ 2011లో తొలిసారి సిల్చార్ అసెంబ్లీ స్థానం నుండి ఎమ్మెల్యేగా ఎన్నికైంది. ఆమె 2014లో జరిగిన పార్లమెంట్ ఎన్నికల్లో అస్సాంలోని సిల్చార్ నుండి లోక్‌సభకు తొలిసారి ఎంపీగా ఎన్నికైంది. ఆమె 2019లో జరిగిన ఎన్నికల్లో ఓడిపోయింది.

సుస్మితా దేవ్ 2017 నుండి 2021 వరకు అఖిల భారత మహిళా కాంగ్రెస్ అధ్యక్షురాలిగా పని చేసి 2021 ఆగస్ట్ 16న కాంగ్రెస్ పార్టీ ప్రాధమిక సభ్యత్వానికి రాజీనామా చేసి తృణమూల్ కాంగ్రెస్‌ లో చేరింది. ఆమె 4 అక్టోబర్ 2021న తృణమూల్ కాంగ్రెస్‌ తరపున రాజ్యసభ సభ్యురాలిగా ఎన్నికై, కేంద్ర ప్రభుత్వం పార్లమెంటులో ప్రవేశపెట్టిన  బాల్య వివాహ నిషేధ చట్టం–2006కు బిల్లును పరిశీలించే స్టాండింగ్‌ కమిటీ (స్థాయీ సంఘం)లో సభ్యురాలిగా నియమితురాలైంది.

మూలాలు

అస్సాం మహిళలు
అస్సాం వ్యక్తులు